b'\n_START_ARTICLE_\nJames Prescott Joule\n_START_SECTION_\nInfantesa i joventut\n_START_PARAGRAPH_\nJames Prescott Joule, fill de Benjamin Joule (1784-1858), el propietari d\'una f\xc3\xa0brica de cervesa, va n\xc3\xa9ixer a la casa contigua a la f\xc3\xa0brica de cervesa Joule, a Nova Bailey Street, Salford, el 24 de desembre de l\'any 1818._NEWLINE_Benjamin Joule era un cerveser pr\xc3\xb2sper, i James Prescott fou educat a casa fins al 1834, quan ell i el seu germ\xc3\xa0 gran Benjamin foren enviats a estudiar amb John Dalton a la Manchester Literary and Philosophical Society. Nom\xc3\xa9s reberen dos anys d\'educaci\xc3\xb3 en aritm\xc3\xa8tica i geometria abans que Dalton s\'hagu\xc3\xa9s de retirar per un accident vascular cerebral. Tanmateix, Dalton influ\xc3\xad en Joule, aix\xc3\xad com ho feren els seus socis, el qu\xc3\xadmic William Henry i els enginyers de Manchester Peter Ewart i Eaton Hodgkinson. M\xc3\xa9s endavant, Joule fou educat per John Davies. Joule estava fascinat per l\'electricitat. Ell i el seu germ\xc3\xa0 experimentaven donant-se xocs el\xc3\xa8ctrics l\'un a l\'altre i tamb\xc3\xa9 ho feren amb els criats de la fam\xc3\xadlia._NEWLINE_Joule esdevingu\xc3\xa9 gerent de la cerveseria i hi tingu\xc3\xa9 un paper actiu fins que el negoci fou venut el 1854. La ci\xc3\xa8ncia era una afecci\xc3\xb3, per\xc3\xb2 aviat comen\xc3\xa7\xc3\xa0 a investigar la plausibilitat de substituir la m\xc3\xa0quina de vapor de la cerveseria amb un motor el\xc3\xa8ctric, aleshores recentment inventat. Joule tenia una habitaci\xc3\xb3 a casa el seu pare que la utilitzava com a laboratori; va ser all\xc3\xad on va comen\xc3\xa7ar a fer els seus primers experiments el\xc3\xa8ctrics i magn\xc3\xa8tics. El 1838 contribu\xc3\xad amb els seus primers treballs acad\xc3\xa8mics sobre electricitat als Annals of Electricity, la revista cient\xc3\xadfica fundada i dirigida pel soci de Davies William Sturgeon. Descobr\xc3\xad la llei de Joule el 1840 i intent\xc3\xa0 impressionar la Royal Society per\xc3\xb2 descobr\xc3\xad, no per \xc3\xbaltima vegada, que se\'l veia com un mer principiant de prov\xc3\xadncia. Quan Sturgeon es mud\xc3\xa0 a Manchester el 1840, Joule i ell esdevingueren el centre d\'un cercle d\'intel\xc2\xb7lectuals de la ciutat. Ambd\xc3\xb3s compartien la creen\xc3\xa7a que la ci\xc3\xa8ncia i la teologia havien d\'integrar-se. Joule enseny\xc3\xa0 a la Royal Victoria Gallery of Practical Science de Sturgeon._NEWLINE_Descobr\xc3\xad que cremar una lliura de carb\xc3\xb3 en una m\xc3\xa0quina de vapor produeix cinc vegades el treball del consum d\'una lliura de zinc en una c\xc3\xa8l\xc2\xb7lula de Grove, una de les primeres bateries el\xc3\xa8ctriques. La unitat est\xc3\xa0ndard de treball de Joule era l\'habilitat d\'al\xc3\xa7ar una lliura a una al\xc3\xa7ada d\'un peu, el peu-lliura._NEWLINE_Joule fou influenciat pel pensament de Franz Aepinus i prov\xc3\xa0 d\'explicar els fen\xc3\xb2mens de l\'electricitat i el magnetisme en termes d\'\xc3\xa0toms envoltats per un "\xc3\xa8ter calor\xc3\xadfic en estat de vibraci\xc3\xb3"._NEWLINE_Tanmateix, l\'inter\xc3\xa8s de Joule canvi\xc3\xa0 d\'un inter\xc3\xa8s purament financer de quanta feina es podia extreure d\'una \xc3\xbanica font, portant-lo a especular sobre la convertibilitat de l\'energia. El 1843 public\xc3\xa0 els resultats dels seus experiments, que demostraven que l\'efecte d\'escalfament que havia quantificat el 1841 es devia a la generaci\xc3\xb3 de calor al conductor i no a la seva transmissi\xc3\xb3 d\'una altra part de l\'equipament. Aix\xc3\xb2 era un repte directe a la teoria del cal\xc3\xb2ric, que sostenia que la calor no es podia ni crear ni destruir. La teoria del cal\xc3\xb2ric havia dominat el pensament en la ci\xc3\xa8ncia de la calor des que Antoine Lavoisier l\'havia introdu\xc3\xaft el 1783. El prestigi de Lavoisier i l\'\xc3\xa8xit pr\xc3\xa0ctic de la teoria del cal\xc3\xb2ric de la m\xc3\xa0quina de vapor de Sadi Carnot des del 1824 feren que el jove Joule, que treballava fora dels \xc3\xa0mbits acad\xc3\xa8mic i d\'enginyeria, tingu\xc3\xa9s un cam\xc3\xad dif\xc3\xadcil per rec\xc3\xb3rrer. Els valedors de la teoria del cal\xc3\xb2ric indicaren la simetria de l\'efecte Peltier-Seebeck per afirmar que la calor i el corrent s\xc3\xb3n convertibles, almenys aproximadament, per un proc\xc3\xa9s reversible._NEWLINE_El juny de 1844, el seu pare es va traslladar de Pendlebury a Whalley Range i hi f\xc3\xa9u construir un laboratori per al seu fill situat prop de la casa. Joule va mantenir una estreta relaci\xc3\xb3 amb la Manchester Literary and Philosophical Society. El 25 de gener de 1842 esdevenia membre de la societat, el 1844 era escollit bibliotecari, el 1846 secretari honorari, el 1851 vicepresident i finalment, el 1860 esdevindria president per primer cop.\n_START_SECTION_\nRecepci\xc3\xb3 i prioritat\n_START_PARAGRAPH_\nGran part de la resist\xc3\xa8ncia inicial a l\'obre de Joule es devia a la seva depend\xc3\xa8ncia de mesures extremament precises. Afirmava poder mesurar temperatures amb un marge d\'error de nom\xc3\xa9s 1/200 de grau Fahrenheit. Una precisi\xc3\xb3 d\'aquesta magnitud era certament rara en la f\xc3\xadsica experimental dels seus temps per\xc3\xb2 els seus cr\xc3\xadtics podrien haver negligit la seva experi\xc3\xa8ncia en l\'art de la cerveseria i en el seu acc\xc3\xa9s a tecnologies pr\xc3\xa0ctiques. Tamb\xc3\xa9 reb\xc3\xa9 el suport del fabricant d\'instruments cient\xc3\xadfics John Benjamin Dancer._NEWLINE_Tanmateix, l\'alemany Hermann Helmholtz descobr\xc3\xad l\'obra de Joule i una obra similar publicada el 1842 per Julius Robert von Mayer. Malgrat que ambd\xc3\xb3s havien estat negligits des de les seves publicacions, la declaraci\xc3\xb3 definitiva del 1847 de Helmholtz de la conservaci\xc3\xb3 de l\'energia donava cr\xc3\xa8dit a tots dos._NEWLINE_Tamb\xc3\xa9 el 1847, a una de les exposicions de Joule a la British Association a Oxford hi assistiren George Gabriel Stokes, Michael Faraday, i el preco\xc3\xa7 i independent William Thomson que m\xc3\xa9s tard esdevindria Lord Kelvin i que acabava d\'aconseguir el lloc de catedr\xc3\xa0tic de filosofia natural a la Universitat de Glasgow. Stokes se sent\xc3\xad "inclinat a ser un Joulita" i "Faraday" en fou impressionat, tot i que tenia dubtes. Thomson estava intrigat per\xc3\xb2 romania esc\xc3\xa8ptic._NEWLINE_Thomson i Joule es trobaren d\'imprevist m\xc3\xa9s tard aquell any a Chamonix. Joule es cas\xc3\xa0 amb Amelia Grimes el 18 d\'agost i la parella marx\xc3\xa0 de lluna de mel. Deixant de banda l\'entusiasme marital, Joule i Thomson decidiren intentar un experiment uns dies m\xc3\xa9s tard per mesurar la difer\xc3\xa8ncia de temperatura entre la part superior i la part inferior de la Cascada de Sallanches, tot i que m\xc3\xa9s tard aix\xc3\xb2 es revel\xc3\xa0 molt poc pr\xc3\xa0ctic._NEWLINE_Malgrat que Thomson sentia que els resultats de Joule exigien una explicaci\xc3\xb3 te\xc3\xb2rica, defens\xc3\xa0 amb vigor l\'escola de Carnot i Clapeyron. En el seu tractat sobre la temperatura absoluta del 1848, Thomson escrigu\xc3\xa9 que "la conversi\xc3\xb3 de calor (o cal\xc3\xb2ric) en efecte mec\xc3\xa0nic \xc3\xa9s probablement impossible, i certament no ha estat descoberta" - per\xc3\xb2 una nota a peu de p\xc3\xa0gina demostr\xc3\xa0 els seus dubtes sobre la teoria cal\xc3\xb2rica, referint-se als "descobriments molt remarcables" de Joule. Sorprenentment, Thomson no envi\xc3\xa0 a Joule una c\xc3\xb2pia de l\'obra, per\xc3\xb2 quan aquest eventualment el lleg\xc3\xad, escrigu\xc3\xa9 a Thomson el 6 d\'octubre, afirmant que els seus estudis havien demostrat la conversi\xc3\xb3 de calor en treball per\xc3\xb2 que estava planejant m\xc3\xa9s experiments. Thomson respongu\xc3\xa9 el dia 27, revelant que estava planejant els seus propis experiments i que esperava una reconciliaci\xc3\xb3 de les seves dues teories. Malgrat que Thomson no f\xc3\xa9u m\xc3\xa9s experiments, al llarg dels dos anys seg\xc3\xbcents es desencant\xc3\xa0 amb la teoria de Carnot i es convenc\xc3\xa9 de la de Joule. En la seva obra del 1852, Thomson no desitjava arribar m\xc3\xa9s lluny que un comprom\xc3\xads i declar\xc3\xa0 que \xc2\xabtota la teoria del poder motil de la calor es basa en\xe2\x80\xa6 dues\xe2\x80\xa6 proposicions\xe2\x80\xa6 degudes a Joule, per una banda, i Carnot i Clausius, per l\'altra\xc2\xbb._NEWLINE_Tan aviat com Joule lleg\xc3\xad l\'obra, escrigu\xc3\xa9 a Thomson amb els seus comentaris i preguntes. Aix\xc3\xad comen\xc3\xa7\xc3\xa0 una col\xc2\xb7laboraci\xc3\xb3 fruct\xc3\xadfera, tot i que essencialment epistolar, entre ambd\xc3\xb3s homes, amb Joule duent a terme experiments i Thomson analitzant-ne els resultats i proposant-ne de nous. La col\xc2\xb7laboraci\xc3\xb3 dur\xc3\xa0 del 1852 al 1856, i els seus descobriments inclogueren l\'efecte Joule-Thomson, i els resultats publicats contribu\xc3\xafren molt a l\'acceptaci\xc3\xb3 general del treball de Joule i de la teoria cin\xc3\xa8tica.\n_START_SECTION_\nTeoria cin\xc3\xa8tica\n_START_PARAGRAPH_\nLa cin\xc3\xa8tica \xc3\xa9s la ci\xc3\xa8ncia que estudia el moviment. Joule fou alumne de Dalton i no \xc3\xa9s sorprenent que desenvolup\xc3\xa9s una ferma creen\xc3\xa7a en la teoria at\xc3\xb2mica, tot i que molts cient\xc3\xadfics de la seva \xc3\xa8poca encara eren esc\xc3\xa8ptics. Tamb\xc3\xa9 fou una de les poques persones receptives a l\'obra negligida de John Herapath sobre la teoria cin\xc3\xa8tica de gasos. Tamb\xc3\xa9 fou profundament influenciat per l\'obra de Peter Ewart del 1813 On the measure of moving force._NEWLINE_Joule perceb\xc3\xa9 la relaci\xc3\xb3 entre els seus descobriments i la teoria cin\xc3\xa8tica de la calor. Les seves notes de laboratori revelen que creia que la calor era una forma de moviment m\xc3\xa9s rotacional que translacional._NEWLINE_Joule no pogu\xc3\xa9 resistir trobar antecedents de les seves creences en Francis Bacon, Isaac Newton, John Locke, Benjamin Thompson i Humphry Davy. Tot i que aquestes creences estan justificades, Joule calcul\xc3\xa0 un valor per l\'equivalent mec\xc3\xa0nic de la calor de 1.034 peus-lliura a partir de les obres de Thompson. Alguns estudiosos actuals han criticat aix\xc3\xb2 argumentant que els experiments de Thompson no representaven pas mesures quantitatives sistem\xc3\xa0tiques. En una de les seves notes personals, Joule argumenta que la mesura de Mayer no era m\xc3\xa9s precisa que la de Thompson, potser esperant que Mayer no s\'hagu\xc3\xa9s anticipat a la seva obra.\n_START_SECTION_\nActivitat cervesera\n_START_PARAGRAPH_\nJuntament amb el seu germ\xc3\xa0 Benjamin, James Joule es f\xc3\xa9u c\xc3\xa0rrec de la cerveseria situada a Salford que el seu avi William havia fundat tres d\xc3\xa8cades abans del seu naixement. Mentre que alguns autors afirmen que Joule s\'implic\xc3\xa0 poc en la gesti\xc3\xb3 de la cerveseria, d\'altres diuen tot el contrari, que Joule mostrava un gran inter\xc3\xa8s per millorar els processos t\xc3\xa8cnics, f\xc3\xadsics i qu\xc3\xadmics de la cerveseria. Aquest \xc3\xbaltim punt de vista se sost\xc3\xa9 en la seva correspond\xc3\xa8ncia amb Lord Kelvin. La producci\xc3\xb3 de gas durant el proc\xc3\xa9s de fabricaci\xc3\xb3 de la cervesa hauria estat el punt de partida per als estudis que desembocaren en el descobriment de l\'efecte Joule-Thomson. La malaltia del seu pare i la marxa del seu germ\xc3\xa0 obligaren James Joule a implicar-se amb els aspectes t\xc3\xa8cnics i comercials de la cerveseria. Joule s\'acab\xc3\xa0 venent la cerveseria el 1855, pocs anys abans de la mort del seu pare, per a centrar-se exclusivament en els seus experiments cient\xc3\xadfics.'